Nuwe ambulansnommer vir Drakenstein en Stellenbosch | Netwerk24
Nuwe ambulansnommer vir Drakenstein en Stellenbosch
Deur Chantélle Hartebeest 31 Julie 2020 06:00
PAARL – Die ambulansdiens EMS Metro in Paarl, Stellenbosch en omlig­gende gebiede het ’n nuwe kontak­nommer.
Dít kom nadat die kontaksentrum onlangs van Khayelitsha na Worcester verhuis het. Volgens Deanna Bessick, die woordvoerder van die Wes-Kaapse EMS Metro vir mediese nood- en forensiese patologiedienste, word alle selfoonnetwerke outomaties herlei en na die Worcester/Overberg-sentrum deurge­skakel wanneer mense 10177 of 023 346 6000 skakel.
Bessick sê die sentrum is voorbereid om die Drakenstein-streek te dek en streef daarna om doeltreffende diens te lewer. Die geskatte tyd waarop die ambulansdiens op ’n prioriteit 1-geval (lewensgevaarlik) reageer, is 15 minute, en ’n prioriteit 2-geval (nielewensgevaar­lik) kan tot 40 minute neem.
Bessick sê die beskikbaarheid van voertuie en die pandemie is ’n uitdaging veral omdat voertuie eers ontsmet moet word alvorens hulle na die volgende oproep kan uitgaan. “Ons vra om altyd ’n selfoonnommer asook die korrekte adres te verskaf. Wanneer die oproep geregistreer word, ontvang die oproeper ’n SMS met ’n verwysingsnommer.
Die oproeper ontvang ’n tweede SMS wanneer die ambulans by die adres opgedaag het.”